韩元吉
方务德元夕不张灯留饮赏梅务观索赋古风
昨日风雨今日晴，绿水桥南春水生。
使君元夕罢高宴，亭午邀客花间行。
危亭直上花几许，水仙夹径梅纵横。
不须沈水薰画戟，帘幕自有香风清。
门前纷纷乌鹄乱。隐几坐爱寒江明。
忆昨淮南戎马动，岂谓景物还新正。
遗民归公十万口，鼙鼓日日严刀兵。
眼看指麾尽摩抚。闾里愁叹成欢声。
酬功端合侍玉辇，安得坐啸江干城。
景龙灯火公尚记，耆旧出语儿童惊。
我来两月滥宾客，况有别驾能诗名。
相从一笑说万事，重费美酒勤杯觥。
东风摇荡入烟柳，歌管错杂催离情。
诏书徵拜那可后，为公前马遥相迎。